
**Κανών Παρακλητικός**

**Εις τον όσιον και θεοφόρον πατέρα ημών**

**Παυσίκακον**

**Επίσκοπον Συννάδων**

****

**Η μνήμη αυτού τελείται τη ΙΓ’ Μαΐου.**

**Ποίημα Δρος Χαραλάμπους Μ. Μπούσια.**

Ευλογήσαντος του Ιερέως το «Κύριε εισάκουσον», μεθ’ ο το «Θεός Κύριος», ως συνήθως, και το εξής˙

**Ήχος δ’. Ο υψωθείς εν τω Σταυρώ.**

Τον ιατήρα των ψυχών και σωμάτων, σεπτόν Παυσίκακον, ποιμένα Συννάδων θεοειδή, και Πνεύματος αγίου πυρσόν, ύμνοις καταστέψωμεν και βοήσωμεν πόθω˙ Της κακίας σκέδασον την ζοφώδη ομίχλην και της αγάπης ήμαρ φωτεινόν τοις σε τιμώσιν εκθύμως ανάτειλον.

**Δόξα. Το αυτό. Και νυν. Θεοτοκίον.**

Ου σιωπήσομεν ποτέ, Θεοτόκε, τας δυναστείας σου λαλείν οι ανάξιοι. Ει μη γαρ συ προΐστασο πρεσβεύουσα, τίς ημάς ερρύσατο εκ τοσούτων κινδύνων; Τίς δε διεφύλαξεν έως νυν ελευθέρους; Ουκ αποστώμεν, Δέσποινα, εκ σου˙ σους γαρ δούλους σώζεις αεί εκ παντοίων δεινών.

**Είτα ο Ν’ ψαλμός και ο Κανών, ου η ακροστιχίς˙**

**«Παύσον κακίαν ικέτου σου, Παυσίκακε. Χ. Μ.»**

**Ωδή α’. Ήχος δ’. Υγράν διοδεύσας.**

Παυσίκακε μάκαρ, περικλεές ποιμήν των Συννάδων, ο τους λύκους τους νοητούς διώξας εκ ποίμνης σου, παθών μου αγέλην λύκων ευχαίς σου απέλασον.

Αγάπης προς πέλας και προς Θεόν, Παυσίκακε, γνώμων και αρχέτυπον, τους πιστώς προστρέχοντας σου τη θεία σκέπη δείξον αγάπης διπλής αμαρύγματα.

Υμνών σου την άμεμπτον βιοτήν, δι’ ην χάριν εύρες ξένως πάντας ορθείν κυφούς, Παυσίκακε, δέομαί σου πίστει˙ Συγκεφυκότα κακία με όρθωσον.

**Θεοτοκίον.**

Στολήν της ψυχής μου των αρετών ωράϊσον κάλλει, Παναγία, Μήτερ Θεού, και σον καταξίωσον οικέτην εις της χαράς εισελθείν τα σκηνώματα.

**Ωδή γ’. Ουρανίας αψίδος.**

Οσιώτατε πάτερ, φωστήρ Χριστού πίστεως, και της Απαμείας ευώδες ρόδον, Παυσίκακε, ως ιατήρ ταχινός νοσούντων, των ικετών σου την αχλύν κακότητος λύσον πρεσβείαις σου.

Νυν τιμώντές σε πάντες τον εκ της γης βλύσαντα ύδατος πηγήν της ανύδρου, πάτερ Παυσίκακε, αναβοώμεν πιστώς˙ Ο τους διψώντας ποτίσας, πότισόν με ύδατι αιωνιότητος.

Καταπαύεις την φλόγα ημών παθών, άγιε, ρείθροις σων απείρων θαυμάτων και αντιλήψεως, ο επομβρίαις σαφώς καταρδευόμενος θείου Πνεύματος, Παυσίκακε, ρείθρον ιάσεων.

**Θεοτοκίον**

Απολύτρωσιν δίου ημών παθών, Δέσποινα, ταις προς τον Υιόν σου πρεσβείαις και πάντας αύγασον της μετανοίας φωτί τους εν σκοτεία κειμένους βίου, Μητροπάρθενε, φιλαμαρτήμονος.

Κατάπαυσον κακίας πάσης το πάθος το ψυχοφθόρον κατατρύχον ημάς, ποιμήν Συννάδων, Παυσίκακε, τους σπεύδοντας πίστει τη αντιλήψει.

Επίβλεψον εν ευμενεία, πανύμνητε Θεοτόκε, επί την εμήν χαλεπήν του σώματος κάκωσιν και ίασαι της ψυχής μου το άλγος.

**Αίτησις και το Κάθισμα.**

**Ήχος β’. Πρεσβεία θερμή.**

Συννάδων ποιμήν θεόσοφε, Παυσίκακε, σαρκός και ψυχής θεράπευσον τα τραύματα των πιστώς σπευδόντων σοι και βοώντων˙ πάτερ, ικέτευε τον Λυτρωτήν διδόναι τοις πιστοίς ειρήνην, ομόνοιαν και δύναμιν.

**Ωδή δ’. Εισακήκοα, Κύριε.**

Καταφεύγων, Παυσίκακε, σου τη αντιλήψει εν πάσαις θλίψεσιν εκβοώ σοι˙ της κακίας με του δεινού αλάστορος απάλλαξον.

Ιλασμόν ημίν δώρησαι σαις προς τον Σωτήρα λιταίς, Παυσίκακε,και εσμόν περικυκλούντά με λογισμών ανόμων αποδίωξον.

Ασθενούντων επίσκεψις και δεινώς νοσούντων ταχεία ίασις πέλεις, πάνσοφε Παυσίκακε, των Συννάδων πρόεδρε περίδοξε.

**Θεοτοκίον.**

Νοσημάτων απάλλαξον λοιμικών τους πόθω σε μεγαλύνοντας, Κεχαριτωμένη Δέσποινα, ταχινή πιστών χορού ιάτειρα.

**Ωδή ε’. Φώτισον ημάς.**

Ίσθι ευσεβών αρωγός, σεπτέ Παυσίκακε, εν ταις μάχαις καθ’ ημέραν κατ’ εχθρού του δολίου και βεβήλου παναλάστορος.

Κάθαρον τον νουν των τιμώντων σε, Παυσίκακε, και καταύγασον διάνοιαν ημών ακραιφνούς σου πολιτείας φρυκτωρήμασι.

Εύχος ιατρών, Μαυρικίου Αυτοκράτορος ο το πάθος θεραπεύσας, και ημών ασθενήματα, Παυσίκακε, ιάτρευσον.

**Θεοτοκίον.**

Τείχος αρραγές και προπύργιον πληρώματος χριστωνύμου, περιτείχισον ημάς τη αγρύπνω προστασία σου, Παντάνασσα.

**Ωδή στ’. Την δέησιν.**

Ο σύνοικον αρετήν, Παυσίκακε, και σοφίαν θείαν έχων εν βίω, εσθίων μόνον τεμάχιον άρτου και ύδωρ πίνων εν βίω ελάχιστον, δι’ άρτου θρέψον αρετής μυστικώς τους πεινώντας ικέτας σου.

Υπέρμαχε λογικού ποιμνίου σου, τη σφενδόνη των σοφών σου φθεγμάτων τους νοητούς απεδίωξας λύκους εκ των Συννάδων της μάνδρας, Παυσίκακε, προστάτα και χειραγωγέ των πιστών προς Θεόν απλανέστατε.

Συνέσεως, ιερέ Παυσίκακε, προσευχής και ασιτίας πυξίον, ο προσελκύσας την χάριν την θείαν και θαυμασίων ταμείον γενόμενος, ικέτευε δια παντός τον Σωτήρα σωθήναι σους πρόσφυγας.

**Θεοτοκίον.**

Ουράνωσον των πιστών το φρόνημα, ουρανών υψηλοτέρα, Παρθένε, των χαμαιζήλων παθών υπερτέρους τους σους οικέτας δεικνύουσα, Δέσποινα, ίνα σην θείαν αρωγήν γεγηθότες δοξάζωμεν πάντοτε.

Κατάπαυσον κακίας πάσης το πάθος το ψυχοφθόρον κατατρύχον ημάς, ποιμήν Συννάδων, Παυσίκακε, τους σπεύδοντας πίστει τη αντιλήψει.

Άχραντε, η δια λόγου τον Λόγον ανερμηνεύτως επ’ εσχάτων των ημερών τεκούσα δυσώπησον ως έχουσα μητρικήν παρρησίαν.

**Αίτησις και το Κοντάκιον.**

**Ήχος β’. Τοις των αιμάτων σου.**

Τον ενδειαξάμενον βίον θεόφρονα από νεότητος, θείον Παυσίκακον, και εμπλησθέντα χαρίτων του Πνεύματος πανευλαβώς, οι πιστοί, μακαρίσωμεν, Συννάδων ποιμένα ως άγρυπνον.

**Προκείμενον.** Οι ιερείς Σου, Κύριε, ενδύσονται δικαιοσύνην και οι Όσιοί Σου αγαλλιάσοντα.

**Στίχος.** Μακάριος ανήρ ο φοβούμενος τον Κύριον.

**Ευαγγέλιον κατά Ματθαίον. (Κεφ. ι’ 1 – 9).**

Τω καιρώ εκείνω, προσκαλεσάμενος ο Ιησούς τους δώδεκα Μαθητάς αυτού έδωκεν αυτοίς εξουσίαν κατά πνευμάτων ακαθάρτων…

**Δόξα.**

Ταις του Ιεράρχου πρεσβείαις, Ελεήμον…

**Και νυν.**

Ταις της Θεοτόκου πρεσβείαις Ελεήμον…

**Προσόμοιον. Ήχος πλ. β’. Όλην αποθέμενοι.**

**Στίχος.** Ελεήμον, ελέησόν με, ο Θεός, κατά το μέγα έλεός Σου και κατά το πλήθος των οικτιρμών Σου εξάλειψον τον ανόμημά μου.

Όσιε Παυσίκακε, ποιμήν Συννάδων, θεόφρον, αναθείς τω Κτίσαντι σεαυτόν εκ χρόνων σου της νεότητος και εν τω βίω σου αρετήν σύνοικον έχων χάριτος του Πνεύματος επλήσθης˙ όθεν σε ως κυφών τιμώντες ανόρθωσιν και ιατήρα τάχιστον των καταφευγόντων τη σκέπη σου, κράζομεν˙ Μη παύση πρεσβεύων τον Σωτήρα και Θεόν πέμψαι ημίν άμφω δύναμιν και το μέγα έλεος.

Σώσον, ο Θεός, τον λαόν Σου…

**Ωδή ζ’. Οι εκ της Ιουδαίας.**

Υμνωδίαις απαύστοις σε γεραίροντες πόθω, σεμνέ Παυσίκακε, Συννάδων αρχιθύτα και γέρας Εκκλησίας τιμαλφές και πολύτιμον, τας σας ενθέρμους ευχάς προς Κύριον ζητούμεν.

Παύσον, πάτερ, κακίαν την δεινώς τυραννούσαν βροτών ομήγυριν, τρισμάκαρ, φερωνύμως, αρχιερεύ Συννάδων, θεοφόρε Παυσίκακε, ο καθαράμενος νουν τον σον παθών ασκήσει.

Αίτει λύσιν πταισμάτων τοις πιστώς εκτελούσι την θείαν μνήμην σου, Παυσίκακε, και πόθω ση θεία προστασία καταφεύγουσι πάντοτε˙ πρέσβυς γας πέλεις θερμός ημών προς τον Δεσπότην.

**Θεοτοκίον.**

Υπερύμνητε Μήτερ του Παντάνακτος, τήνδε ημών παράκλησιν προσάγαγε τω θείω μονογενεί Υιώ σου και αφθόνως κατάπεμψον ημίν την χάριν Αυτού και θείαν ευλογίαν.

**Ωδή η’. Τον Βασιλέα.**

Σκέπη και φύλαξ και αρωγός και προστάτης ικετών σου, Παυσίκακε, πέλεις των μακαριζόντων τους ιερούς σου πόνους.

Ιάσεις πάσι παρέχεις σε τοις υμνούσιν ιατρόν ώσπερ θείον και ρύστην εκ των αλγηδόνων, Παυσίκακε παμμάκαρ.

Κυρίου φίλε και των Συννάδων επόπτα, συναρίθμησον τοις σωζομένων δήμοις σους ικέτας, Παυσίκακε, λιταίς σου.

**Θεοτοκίον.**

Άγιασόν με τον μεγαλύνοντα πόθω σα θαυμάσια, Θεοκυήτορ, και δοξολογούντα τον πάνσεπτόν σου Τόκον.

**Ωδή θ’. Κυρίως Θεοτόκον.**

Κυφούς Θεού δυνάμέι ώρθωσας και παίδας κακοπαθούντας ιάσω, Παυσίκακε, θαυματοβρύτων πατέρων λαμπρόν αγλάϊσμα.

Επίβλεψον υψόθεν και τοις σε υμνούσιν δίδου υγίειαν άμφω, Παυσίκακε, ποιμήν Συννάδων ευΐλατε και φιλάγαθε.

Χαρίτων αναβλύζεις ποταμούς και πάσι Χριστού παρέχεις το άμετρον έλεος τοις σε τιμώσιν εκθύμως, σεπτέ Παυσίκακε.

**Θεοτοκίον.**

Μη παύση δωρουμένη τοις πιστοίς ιάσεις του Παυσικάκου λιταίς, Μητροπάρθενε, ευλογημένη Μαρία, ημών αντίληψις.

**Άξιόν εστί…Και τα παρόντα Μεγαλυνάρια.**

Χαίροις, ιαμάτων ο ποταμός, Πρόεδρε Συννάδων, Απαμείας θείε βλαστέ και της Εκκλησίας, Παυσίκακε θεόφρον, το καύχημα το μέγα και αγαλλίαμα.

Χαίροις, εγκαλλώπισμα ιατρών, χαίροις, ωραιότης φιλαρέτων ιεραρχών, χαίροις, των Συννάδων, Παυσίκακε, το εύχος και θαυμασίων όλβος ο πολυτίμητος.

Δεύτε, ανυμνήσωμεν, οι πιστοί, Άνακτος εκ πάθους Μαυρικίου θεραπευτήν, τον εκ γης ανύδρου ευχή αυτού ενθέρμω εκβλύσαντα αφθόνως ύδωρ, Παυσίκακον.

Λύσιν ημίν αίτησαι των κακών τοις ανευφημούσι πολιτείαν σην ακραιφνή και την ποιμασίαν την ευκλεή σου, πάτερ Παυσίκακε, Συννάδων θείον αμάρυγμα.

Χάριν τον δεξάμενον εκ Θεού ενεργείν ιάσεις, θεραπεύειν τους ασθενείς και εσμόν διαμόνων ταχύ αποδιώκειν, Παυσίκακον τον θείον ύμνοις τιμήσωμεν.

Τον σκληραγωγία και προσευχή και νηστεία άκρα κατατήξαντα εαυτόν και χαριτωθένα αφθόνως ουρανόθεν, Παυσίκακον, Συννάδων μέλψωμεν Πρόεδρον.

Πάσαι των Αγγέλων αι στρατιαί, Πρόδρομε Κυρίου, Αποστόλων η δωδεκάς, οι Άγιοι πάντες, μετά της Θεοτόκου ποιήσατε πρεσβείαν εις το σωθήναι ημάς.

**Το Τρισάγιον και το Απολυτίκιον.**

**Ήχος πλ. α’. Τον συνάναρχον Λόγον.**

Ιατρόν νοσημάτων ψυχής και σώματος, Αρχιερέα Συννάδων και της κακίας ημών φερωνύμως ολετήρα ευφημήσωμεν, πάντες, Παυσίκακον σεπτόν, ως αγάπης φρυκτωρόν, βοώντες˙ Χριστώ πρεσβεύων υπέρ ημών μη ελλείπης των προστρεχόντων τη ση χάριτι.

**Εκτενής και Απόλυσις, μεθ’ ην ψάλλομεν το εξής˙**

**Ήχος β’. Ότε εκ του Ξύλου.**

Θείε ιεράρχα του Χριστού, έμψυχον αγάπης πυξίον, παντοδαπών δωρεών του αγίου Πνεύματος ταμείον άσυλον, θεοφόρε Παυσίκακε, ποιμήν των Συννάδων ένθεε, δεήσεως ημών επάκουσον τάχος και κατάπεμψον πάσι δύναμιν πατήσαι αρχαίου πτερνιστού τεχνάσματα τα δόλια.

Δέσποινα, πρόσδεξαι…

Την πάσαν ελπίδα μου…

**Τρισσεύον «Κύριε, ελέησον» ως εν Λιτή Αγίου Όρους.**

**Παύσόν μου, Παυσίκακε, των Συννάδων Πρόεδρε, άλγη τα επώδυνα.**

**Παύσον την κακότητα χοϊκών, Παυσίκακε, σων χειρί δεήσεων.**

**Δίστιχον.**

Λύσον δεσμούς μου κακίας, Παυσίκακε,

Συννάδων Πρόεδρε, βοά Χαραλάμπης.

**ΤΕΛΟΣ ΚΑΙ ΔΟΞΑ ΤΩ ΜΟΝΩ**

**ΑΛΗΘΙΝΩ ΘΕΩ ΗΜΩΝ.**